മഹാഭാരതം മൂലം/ഉദ്യോഗപർവം/അധ്യായം69
1 [ധൃ]
     ചക്ഷുഷ്മതാം വൈ സ്പൃഹയാമി സഞ്ജയ; ദ്രക്ഷ്യന്തി യേ വാസുദേവം സമീപേ
     വിഭ്രാജമാനം വപുഷാ പരേണ; പ്രകാശയന്തം പർദിശോ ദിശശ് ച
 2 ഈരയന്തം ഭാരതീം ഭാരതാനാം; അഭ്യർചനീയാം ശങ്കരീം സൃഞ്ജയാനാം
     ബുഭൂഷദ്ഭിർ ഗ്രഹണീയാം അനിന്ദ്യാം; പരാസൂനാം അഗ്രഹണീയ രൂപാം
 3 സമുദ്യന്തം സാത്വതം ഏകവീരം; പ്രണേതാരം ഋഷഭം യാദവാനാം
     നിഹന്താരം ക്ഷോഭണം ശാത്രവാണാം; മുഷ്ണന്തം ച ദ്വിഷതാം വൈ യശാംസി
 4 ദ്രഷ്ടാരോ ഹി കുരവസ് തം സമേതാ; മഹാത്മാനം ശത്രുഹണം വരേണ്യം
     ബ്രുവന്തം വാചം അനൃശംസ രൂപാം; വൃഷ്ണിശ്രേഷ്ഠം മോഹയന്തം മദീയാൻ
 5 ഋഷിം സനാതനതമം വിപശ്ചിതം; വാചഃ സമുദ്രം കലശം യതീനാം
     അരിഷ്ടനേമിം ഗരുഡം സുപർണം; പതിം പ്രജാനാം ഭുവനസ്യ ധാമ
 6 സഹസ്രശീർഷം പുരുഷം പുരാണം; അനാദിമധ്യാന്തം അനന്ത കീർതിം
     ശുക്രസ്യ ധാതാരം അജം ജനിത്രം; പരം പരേഭ്യഃ ശരണം പ്രപദ്യേ
 7 ത്രൈലോക്യനിർമാണ കരം ജനിത്രം; ദേവാസുരാണാം അഥ നാഗരക്ഷസാം
     നരാധിപാനാം വിദുഷാം പ്രധാനം; ഇന്ദ്രാനുജം തം ശരണം പ്രപദ്യേ